गोदान दिल्ली , 8 अक्टबरःहादरनि गोजामसिन फुटबल लीग बादायलायनाय आइ लीगनि बे सिजननि गेलेनायखौ कभिड - 19 महामारिनि जाहोनआव दानमोनसे फावसायनायनि थांखि लादों । सुलुंनि बादिब्ला , कभिडनि गोसारनाय थासारिखौ नोजोर होनानै 1 दान फावसायनानै सोलिफु बोसोरनि फैगौ डिसेम्बर दाननिफ्राय आइ लीगनि गेलेनाया जागायजेनगोन । आइ लीगनि सिइअ सुनान्द धारआ बुङोदि , बोसोरै खुंबोनाय आइ लीगनि गेलेनाया बे बोसोरआव कभिड - 19 नि जाहोनआव दानसे फावसायनानै डिसेम्बर दाननिफ्राय जागायजेनगोन । थांनाय समआव खुंनो थांखि लादोंब्लाबो नाथाय गिथावना थासारिखौ नोजोर होनानै नभेम्बर दानआव खुंनो लानायखौ फिन उनफिन्नानै डिसेम्बर दानआव खुंनो थांखि लादों । मख'नो गोनांदि , दुलाराय भारत फुटबल फेडारेसनआ दासिम बे थांखिनि सायाव फोसावनाय जायाखैब्लाबो नाथाय आइ लीगनि सिइअआ बुधबारखालि मिबथिहोदों । आइ लीगनि क्लाबनि बिगोमाफोरजों गोनांथार सावरायनानै बे थांखिखौ लादों होन्नानै सिइअ सुनान्द धारआ मिबथिहोयो । सिजननि आइ लीगनि गेलेनाया फैगौ बोसोरनि माखासे दानसिम सोलिबाय थागोन । आइ लीगनि सायाव खुंफु आफादआ थाबैनो एआइएफएफजों सावरायगोन होन्नानै मिबथिहोबावदों । दासान्दि आइ लीगखौ डिसेम्बर दाननिफ्राय खुंनो थांखिजों आइएफएआ राइज्यो सरकारजों सावरायगोननि सायावबो सिइअआ मिबथिहोयो । मख'नो गोनांदि , हादरनि मोन 11 हान्जाफोरनि गेजेराव आइ लीगनि मेचफोरखौ फैगौ माखासे दानसिम गेलेनाया सोलिबाय थागोन । बेजों लोगोसे गासैबो हान्जानि गेलेगिरिफोरा कभिड - 19 नि होखानाय नेमखान्थिखौ मानिनानै सोलिनायाबो गोनांथार जागोन होन्नानै मिबथिहोदों । 
डिसेम्बरनिफ्राय आइ लीगनि फुटबल मेचआ जागायगोन